
שלום רב, 

הנדון: בקשה לפי חוק חופש המידע, התשנ"ח-1998
מכתבך מיום 25/01/2015
בפתח הדברים, נבקש להבהיר כי הנתונים והפרטים המובאים להלן, יתייחסו אך ורק למידע הקיים בידי הפרקליטות.

יצוין, כי בשנת 2011 החלה הפרקליטות במעבר לשימוש במערכת מחשוב חדשה. מעבר זה נעשה באופן מדורג על ידי פרקליטויות המחוז השונות וחלק מהנתונים הוזנו במערכת המחשוב הישנה ועברו הסבה למערכת החדשה. משום כך, ונוכח אופן הזנת הנתונים, ייתכנו אי-דיוקים מסוימים בנתונים הבאים.
במכתבך ביקשת נתונים אודות תיקי פרקליטות בהן עלה חשד לעבירת ריבוי נישואין. על פי מערכת המחשוב של הפרקליטות, בשנים 2010-2014 נפתחו 95 תיקי פרקליטות בהם חשד לעבירה בסעיף 176 לחוק העונשין, התשל"ז-1977 ("ריבוי נישואין"), והוגשו 15 כתבי אישום בעבירה של ריבוי נישואין. נציין כי למערכת הממוחשבת אשר בשימוש פרקליטות לא מוזן מידע אודות מוצאו של חשוד או נאשם ולכן המידע בטבלה מתייחס לכלל כתבי האישום שהוגשו בעבירה זו בשנים המבוקשות.

באשר לבקשתך בנוגע לגורם המתלונן בתיק נציין, כי ככלל, הפרקליטות מקבלת תיקי חקירה ממשטרת ישראל, הנפתחים – בהתאם לקבוע בחוק - בין אם בדרך של הגשת תלונה או בין אם בדרך אחרת הקבועה בחוק. בפרקליטות לא נשמר מידע אודות מגיש התלונה ואופן פתיחת התיק במשטרה, ולפיכך לא נוכל להפיק את המידע המבוקש אודות זהות המתלונן בתיקי הפרקליטות. לאור האמור לעיל מידע אודות פתיחת תיק החקירה מצוי במשטרת ישראל ומוצע, ככל שתמצאי לנכון, לפנות אליהם.

באשר למסמכים המגיעים בשפה הערבית לפרקליטות, מסמכים אלו נשלחים לתרגום על ידי הפרקליטות בהתאם לצורך, ולא קיים נוהל בעניין. כמו כן, לא קיים קשר "מיוחד" עם בית הדין השרעי לעניין עבירה זו.

באשר לשאלתך בנוגע לאתגרים בתיקי ריבוי נישואין, בתיקים אלו קיימים האתגרים בהם נתקלת הפרקליטות כבכל תיק פלילי, בנוסף תיקים אלו מאופיינים בקשיים ראייתיים הנובעים ממגבלות האיסור החוקי הקיים, אשר חל רק על נישואים רשמיים, עובדה היוצרת פתח המאפשר "עקיפת" האיסור. נציין, כי הלגיטימציה בחברה הבדואית לתופעת ריבוי הנישואין לא מהווה שיקול לעניין הגשה או אי הגשה של כתב אישום. בבחינת התיק נבדקים הנסיבות של כל תיק ותיק לרבות מצב הראיות בתיק והעניין הציבורי שבו. כמו כן, כבכל תיק קורבן העבירה (האישה) היא אחד השיקולים אך לא היחיד ולעיתים האינטרס הציבורי שבהעמדה לדין גובר על רצונה או בקשתה של הקורבן. נציין, כי בעת סגירת התיק נמסרת הודעה בכתב למתלוננת בתיק לפי נהלי המשטרה.
באשר לשאלתך בנוגע לטווח הענישה בתיקים אלו, נשיבך כי בתיקים בהם הורשעו הנאשמים, הוטלו עליהם עונשים שכללו כ-5-6 חודשי מאסר שרוצו בעבודות שירות, מאסר על תנאי, קנסות ולעתים פיצויים למתלוננת.

לעניין שאר המבוקש על ידך בבקשה הרי שעל דעת המנהל הכללית במשרד המשפטים, מכח סמכותה ע"פ סעיף 7(ג) לחוק חופש המידע, השתנ"ח-1998 ומאחר והמידע המבוקש על ידך מבתי הדין השרעיים מצוי עדיין בבחינה האם וכיצד ניתן למסרו מוארך זמן המענה ע"פ חוק חופש המידע ב- 1 ימים נוספים 

בכבוד רב,


מיכל טנא, עו"ד

 מנהלת היחידה לפניות הציבור

והממונה על חוק חופש המידע

� כמו כן, היו גם תיקים בהם העונשים היו חמורים יותר, לאור הרשעה בעבירות נוספות לצד עבירת ריבוי הנישואין. 

